ছুটির বিকেলে ভূমিকম্প! কাঁপল কলকাতাও, রিখটার স্কেলে ৫.৯

ওয়েব ডেস্ক: ফের ভূমিকম্প (Earthquake), ফের আতঙ্ক। রাশিয়ার পর এবার উত্তর-পূর্ব ভারতে অনুভূত হল কম্পন। তার রেশ অনুভূত হল বাংলা থেকেও। কলকাতার বুকেও বোঝা গেল ভূমিকম্প। রবিবার বিকেলের ঘটনা। এদিন আচমকাই শক্তিশালী ভূকম্পনে কেঁপে ওঠে অসম (Assam Earthquake)। এর প্রভাব পড়ে উত্তরবঙ্গের বিস্তীর্ণ অঞ্চল এবং কলকাতাতেও (Earthquake In Kolkata)। রিখটার স্কেলে (Richter Scale) কম্পনের মাত্রা ধরা পড়েছে ৫.৯। ভূমিকম্পের উৎসস্থল অসমের ঢেকুয়াজুলি বলে জানিয়েছে আবহাওয়া দফতর।

জানা গিয়েছে, এদিন বিকেল প্রায় ৪টে ৪৫ মিনিট নাগাদ প্রথমবার কম্পন অনুভূত হয় অসমের ঢেকুয়াজুলিতে। কয়েক সেকেন্ডের মধ্যেই তার প্রভাব ছড়িয়ে পড়ে দার্জিলিং, শিলিগুড়ি, কোচবিহার-সহ গোটা উত্তরবঙ্গে। আতঙ্কে বহু মানুষ ঘর ছেড়ে বাইরে বেরিয়ে আসেন। কলকাতাতেও মাটির মৃদু কাঁপুনি টের পান সাধারণ মানুষ। তবে শহরে কম্পন ছিল স্বল্পস্থায়ী। সেই কারণে অনেকেই ভূমিকম্প টের পাননি। তাই শহর কলকাতায় এই নিয়ে সেভাবে আতঙ্ক ছড়ায়নি।

আরও পড়ুন: ফের মাও দমনে সাফল্য, ঝাড়খণ্ডে খতম মাও নেতা

তবে অসমের কম্পন বেশ ভালোভাবে অনুভব করা গিয়েছে বলেই খবর। তা সত্ত্বেও উত্তর-পূর্ব ভারতের এই রাজ্য থেকে এখনও পর্যন্ত কোনও বড়সড় ক্ষয়ক্ষতির খবর পাওয়া যায়নি। প্রশাসনের তরফে পরিস্থিতি খতিয়ে দেখা হচ্ছে বলে খবর। এই অবস্থায় আতঙ্ক না ছড়িয়ে স্থানীয় বাসিন্দাদের শান্ত থাকার পরামর্শ দেওয়া হয়েছে।

উল্লেখ্য, ২০১১ সালের বিশ্বকর্মা পুজোর সময়ের ভয়াবহ ভূমিকম্পের স্মৃতি এখনও তাজা উত্তরবঙ্গের মানুষের মনে। সেবার ভূকম্পনে সিকিম সহ বিস্তীর্ণ পাহাড়ি এলাকায় ব্যাপক ক্ষয়ক্ষতি হয়েছিল। এবছরও একই সময়ে ভূমিকম্পে সেই স্মৃতি ফের জাগিয়ে তুলল বলে জানাচ্ছেন অনেকে।